Ouma se soektog na vermiste 15-jarige eindig tragiesArgieffoto: Kent Williamson Laticia Princes Jansen (15) van Germiston se ouma het dadelik na haar begin soek toe sy nie van die skool af teruggekeer het huis toe nie. Laticia, ŉ graad 9-leerling aan die Graceland Education Centre in Elsburg, het op 22 Januarie nie teruggekeer huis toe nie. Haar ouma was dadelik paniekerig en het in die buurt na haar begin soek, maar alles was tevergeefs. Die ouma kon die aand nie slaap nie en is die volgende oggend, Donderdagoggend, dadelik polisiestasie toe. Polisiebeamptes het haar versoek om ŉ foto te bring, maar geen verdere stappe is daarna gedoen nie. Die ouma het toe skool toe gegaan om Laticia as vermis aan te meld, en die skool het bevestig dat Laticia nie die Woensdag by die skool opgedaag het nie. Die skool het nie die ouers in kennis gestel dat sy nie by die skool is nie. Die ouma het die Vrydag lede van die gemeenskap, saam met honde, gemobiliseer en in nabygeleë bosse na haar begin soek. Laticia se liggaam is uiteindelik opgespoor. Sy is verkrag, het meswonde opgedoen en haar liggaam is aan die brand gesteek. “Die ouma moes daarna na die Elsburg-polisiestasie terugkeer om hulle oor die gruvonds in te lig,” sê Panyaza Lesufi, LUR van onderwys in Gauteng. “Ons het gehoor dat Laticia en ŉ groep leerders van Dukathole in Germiston Woensdag deur die departement se skoliervervoer agtergelaat is en hulle moes ongelukkig terugkeer huis toe. Dit wil voorkom of die ander leerders Laticia agtergelos het toe hulle huis toe gestap het. Sy het gekla oor ŉ swaar skooltas en wou verstellings maak aan die sak. Dit was die laaste keer wat die leerders haar gesien het.” Lesufi het Sondag besoek afgelê aan die familie en sy meegevoel betuig. Hy het hulle gerus gestel dat, as die skool nalatig was, hy beslissend sal optree. “Daar word beweer dat die skoolvervoer vroeër begin vertrek as wat dit geskeduleer is, en dit beteken talle leerders word agtergelaat. Dit is ŉ groot bekommernis vir ons. Ons sal die omstandighede rondom dié bewering ondersoek. Ons het die familie besoek om ons meegevoel te betuig.” Die departement se traumaberaders sal die skool Maandag besoek om die nodige berading te bied aan die skoolgemeenskap en die familie.